Súhlasy a vyjadrenia obce

V zmysle zákona č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov (ďalej len „zákon o hazardných hrách“) obec vydáva: 

-	súhlas s umiestnením stávkovej kancelárie (§ 21 ods. 3 písm. d)),
-	súhlas s prevádzkovaním binga (§ 21 ods. 4 písm. c)),
-	vyjadrenie k umiestneniu kasína (§ 21 ods. 5 písm. i)),
-	vyjadrenie k umiestneniu technických zariadení alebo zariadení používaných pri prevádzkovaní videohier (§ 21 ods. 7 písm. c)).

Pre vydanie súhlasu alebo vyjadrenia je potrebné:

1.	Predložiť písomnú žiadosť s uvedením presnej adresy miesta, v ktorom bude umiestnená a prevádzkovaná hazardná hra.

2.	K žiadosti doložiť výpis z obchodného registra nie starší ako tri mesiace (akceptujeme  fotokópiu výpisu). Výpis je potrebné predložiť vždy pri prvej žiadosti o súhlas alebo vyjadrenie v príslušnom kalendárnom roku. Pri opätovných žiadostiach už nie je žiadateľ povinný výpis z obchodného registra predkladať za predpokladu, že nedošlo k zmenám údajov.

3.	Prevádzkovateľ technických zariadení alebo zariadení používaných pri prevádzkovaní videohier je povinný zaplatiť správny poplatok za každé vyjadrenie podľa položky 140 písm. e) Sadzobníka správnych poplatkov, ktorý tvorí prílohu zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, vo výške 100 eur na účet hlavného mesta SR Bratislavy, 
IBAN: SK27 7500 0000 0000 2582 7653, variabilný symbol: IČO prevádzkovateľa.

Hlavné mesto Slovenskej republiky Bratislava vydá súhlas alebo vyjadrenie v lehote do 30 dní odo dňa doručenia žiadosti a zašle ho v dvoch vyhotoveniach žiadateľovi. Platnosť vyjadrenia obce podľa § 21 ods. 5 písm. i) a ods. 7 písm. c) zákona o hazardných hrách je jeden kalendárny rok.